khistorydata/jeongjo-sjw-relations huggingface dataset:
정조 20년
傳于金啓洛曰廣州之日用松洞兩面追屬於華城之致久糴近停不與華民共在蕩滌之中筵臣有言之者其然與否及年條石數皆令詳細後錄狀聞事下諭于華留催科伊時姑勿混捧事一體分付付撥知委仍以此意問于廣留使之亦卽狀聞
정조 20년
洪仁浩啓曰因禮曹草記陵官口傳差出事允下而吏曹判書沈煥之謂有情勢屢度催促終不擬入事甚未安推考何如傳曰允
정조 20년
傳于金啓洛曰朔州事査啓不可但以獄理之未伸言朝令之下爲道臣守令者事當恪勤之不暇他案猶不敢放忽況關係人命之疑案乎問目與捧招也結語也疎漏顚錯亦姑無論細究詳閱多見於爲渠輩寒心處雖至十年厥案釋疑之前渠輩豈敢以官長自居道伯亦豈敢拘於限滿循例登啓乎此意分付事分付該府
정조 20년
以平安監司朴宗甲狀啓龍川府使黃仁煐殺獄逃亡罪人又過百日之限尙無捉得之報其罪狀令攸司稟處事傳于金啓洛狀啓還下送退限二百日事回諭
정조 20년
假注書洪致榮書啓臣敬奉聖諭馳往傳諭于南部會賢坊部越邊契議政府領議政洪樂性所住處則以爲臣自伏蒙體諒之盛德獲解重任杜門蹙伏含恩訟愆將庶幾安意調病得保殘喘歌詠聖澤以終此生千萬夢想之外承宣史官後先儼臨誕宣聖諭傳授命召置其許免相職之敎諭以身不己有之義辭旨勤摯恩眷隆厚曠絶今古聳動瞻聆臣讀之未半心魂驚𢥠五內焦灼不覺惶汗如雨感淚如泉惟有瞻天頓首罔知所喩恨不得鑽地逃遁靡所措躬以臣癃殘昏耗四載冒據已是廉恥之全喪況臺彈重發公議甚嚴則聖明亦燭其情跡之難安廉防之至重旣許遞免以張四維矣曾未幾何官銜依舊臣雖無病疾之難强猶不宜不顧人言以一時之遞付之伸義而冒沒承當重犯無憚之譏也明矣審矣臣固無狀不足責之大臣之道亦粗知事君之義則豈敢不念義分之嚴感恩命之重不計顚沛鞠躬盡瘁而第元輔之職非庶官之比則尤豈可以暫遞爲一伸而晏然復叨於彈墨未乾之時壞一身之廉義貽淸朝之羞恥哉以公以私以情以病去就二字實無可論且臣當寒添感風眩倍劇膈氣闖發達宵叫楚之中聞命震懍精爽飛越危苦之懇亦未悉暴謹當收召驚魂更入文字仰請斥退之恩云矣敢啓答曰知道
정조 20년
記注官金初燮書啓臣敬奉聖諭馳往傳諭于南部會賢坊二間契議政府左議政蔡濟恭所住處則以爲臣幸賴朝有讜言匪據之職得蒙遞解一則喜臺閣風采有繩愆糾謬之美一則幸枕席微命得安意就盡之便兩朔閉戶雖切戀結之忱一念感恩自謂優閒之占千萬夢寐之外忽降許免傳敎置之之命史官儼臨聖諭特宣拜跪擎讀驚懍罔措實不知何辭仰對筵敎雖未及詳承纔因僚相所報略悉梗槪而聖諭中國耳公耳身不己有八字在臣實合顧諟天之明命然危蹙之情惶愧之私亦不可以時月之久有所自恕謹當以一疏仰請威命云矣敢啓答曰知道
정조 20년
洪仁浩以吏曹言啓曰今此冬至祭祭官中時無職名人員令該曹付軍職何如傳曰允
정조 20년
傳于洪仁浩曰祭官中罷散人敍用
정조 20년
洪仁浩以吏曹言啓曰今此宗廟各陵殿宮冬至祭祭官當爲磨鍊而老病公故外實無推移分排之路依近例刑官及司饔院官員通融塡差之意敢啓傳曰知道
정조 20년
洪仁浩以吏曹言啓曰今此冬至祭祭官當爲磨鍊而除老病公故外實無推移排備之路六十以上人亦爲通融塡差以入之意敢啓傳曰當此極寒何可以年六十人塡差乎更爲塡差可也
정조 20년
洪仁浩以禮曹言啓曰卽接長陵寧陵懿陵參奉所報則今此冬至祭享兩官當爲備員而令竝皆有闕未差云至於寧陵官則兩官中一員明日祗受香祝下往而參奉今方入直受香無人令未差之代卽令該曹竝爲口傳差出以爲備員將事受香之地何如傳曰允
정조 20년
李羽晉以兵曹言啓曰今十一月二十日文臣朔試射日次而永禧殿冬至祭散齋相値不得爲之之意敢啓傳曰知道
정조 20년
李羽晉以兵曹言啓曰訓鍊正口傳差出事命下矣前望二人俱是外任而擬望之人乏少竝擬以入之意敢啓傳曰知道
정조 20년
李羽晉以兵曹言啓曰依下敎假注書李弘謙加陪使令朴好大決棍十五度本曹執杖使令金昌得決棍十度之意敢啓傳曰知道
정조 20년
義禁府啓目粘連向前閔致愼亦杖棍旣不違式度數亦非濫刑而吳哥三人之十日內倂命者可見觸怒之擧或杖或棍恣意殺人則末流之弊有不勝言以此照律何如判付啓杖棍旣不違式度數亦非濫刑而被打之三人一齊致命於十日之間者此所以起疑行査是置及見査啓前說復申杖棍依舊是不違式也度數依舊是非濫刑也然則破此一疑字之方在於何條何端是隱乙喩殺死之案務宜平當査官等姑不處分査啓勿施道伯爲先越捧一等以不違之杖棍亦不濫刑而同時致斃至於三人之多委折更令竭心詳覈如畫論理狀聞爲旀所當差遣御史案覈而會査諸倅無非出自邇列之人則雖送繡衣寧或有外此別人乎釋疑辨疑之道另求疑端於無疑之中得其的然渙然之十分緊證然後修正大抵査案結語工於文緻有欠典實此豈如此之事乎惜乎道伯之不能自主掌也竝以此意嚴飭行會爲良如敎
정조 20년
經筵官李城輔疏曰伏以臣於嚮日久叨匪據冒昧號籲冀蒙恩遞及伏承聖批不惟不賜允許又有所諄諄勉誨如慈父之詔穉子拜稽莊誦不勝隕越于下竊伏念聖廡陞配乃是國家斯文莫重之典禮也我聖上洞貫天人之道御極君師之位顧以謙光之盛德愼重之至意再下講明之敎俾陳對揚之忱如臣之至愚至賤全蔑知識豈足以仰備詢問而乃妄有引援爽實謬誤竟致衆論携貳縟儀遲滯且其前後仰對罔非重戾席藁祗伏方俟嚴譴伏蒙聖度寬容乃以大僚警飭之奏薄施輕典今又俯燭於罪戾罔赦之中特置於經惟誦說之聯繼之以十行絲綸丁寧懇至可感豚魚而仍降馹召之旨惟此隆天厚地之施臣雖糜粉何足以報塞萬一哉伏地涕泣不知死所臣之罪累固不宜自列仰瀆崇嚴之聽而亦何敢自外於慈覆之下乎玆以披肝瀝血罄竭所蘊而跡涉猥越尤增戰慓臣一自年來欺蔽天聰夙夜悚蹙若無所容雖於儀節間禮疑下詢亦未嘗仰陳淺見矣當初泮儒因批旨中林樊之敎而來問則萬萬非如臣之所當承者而狗馬賤疾沈淹之際神思昏謬以爲此或近於士友間私相講劘故不免有所相對問答矣遯巖之喩泮儒發問於書中而未及照檢率爾汎應以爲明證旋卽搜閱於遯巖碑文始覺其爲配享而非竝侑之狀其不能審愼之失死有餘罪矣纔踰十日貽書泮中詳言其爽實之證不宜登諸章奏而坡山位次亦有酬酢然其父子同列大爲文正公宋時烈所嚴斥屢發於書牘者追後考見而祭酒臣宋煥箕答泮中書備陳其爲先正已棄之謬例矣蓋文敬竝侑之議專在於得可稽之典而臣之再次書言其無可據者館外疏儒未得取見但以前書誤答之語至入於奏御文字此豈臣意慮之所及哉及其泮儒之再問也惶愧靡措之中豈敢復有贅陳而第臣昔嘗出入於儒先之門熟聞前輩之緖言蓋以爲文正公金麟厚道學之純節義之盛乃不世出之眞儒也孝陵君臣之際可謂千載一時而卒未興三代之治者至今爲志士仁人之所共悲而其有躋配之議則自宋文正以來爲儒林相傳之定論矣我聖上深契正學曠世興感遠取前哲之精義俯循一代之公議將以爲明道統扶世敎之大法凡在群下之心欽頌感歎當如何哉顧臣揆以微分雖不敢張皇論列而惟是震殞迷錯辭不達意者無往而非死有餘罪矣噫臣猥承非常之遇莫效涓埃之酬徒以爲臣無狀自陷大戾宜速就鈇鉞之誅則其何敢一日濫廁於淸朝侍講之列哉伏乞聖明俯垂照鑑先賜遞改收還召旨亟命有司勘正其罪以明邦憲以謝公議千萬幸甚臣無任云云省疏具悉向來曰疏曰書已屬水流雲空今何必追掛齒牙耶爾疏以父子同列大爲宋文正所嚴斥者追後考見爲說覺之固好後時何妨大抵求疑於無疑設疑而釋疑卽問學之第一好道理況於儀文節簇之間雌黃於朱紫古人之比之聚訟誠先獲之的論予於曩事亦以爲云爾其勿辭上來察職以副敦召之至意事下諭于經筵官李城輔
정조 20년
丙辰十一月十九日午時上御重熙堂右副承旨入侍時右副承旨金啓洛假注書尹命烈記事官金景煥記注官金良倜舊抄啓文臣行副司直李翼晉丁若鏞以次進伏訖上曰校正之役今爲幾何翼晉曰幾盡校正明日當始役矣上曰二直提學入侍賤臣承命出傳與二直提學李晩秀偕入進伏上曰冊名終未的定若以班馬選爲目則似是前後倒錯改以史記英選漢書附爲題目何如晩秀曰似好矣上曰依爲之可也仍命退諸臣以次退出
정조 20년
行都承旨黃昇源坐行左承旨李晩秀坐行右承旨洪仁浩坐直左副承旨申耆坐直右副承旨李羽晉坐同副承旨金啓洛坐注書柳遠鳴病一員未差假注書尹命烈仕李毅采仕直事變假注書洪致榮仕
정조 20년
洪仁浩啓曰明日經筵取稟傳曰停
정조 20년
傳于洪仁浩曰左承旨入侍
정조 20년
承旨前望單子入之李晩秀申耆落點
정조 20년
吏曹兼大司成單李晩秀
정조 20년
以吏曹參議韓用龜再牌不進罷職傳旨傳于黃昇源曰只推
정조 20년
洪仁浩啓曰寧陵冬至祭今日當爲受香而陵官口傳差出之命已至經宿而屢度催促終不擬入事體所在萬萬未安吏曹堂上從重推考何如傳曰此豈如此之事意謂以閣啓事引義云矣昨夜從內閣問之以諫長疏語違牌云而其疏所論幾乎無官不評則其中銓官條下語顧藉宛轉凡今爲銓官之長者似此勤攻之來樂聞而受謝以效古人滿囊推諴一一無卞之義卽目下時措之要道今以或欠未盡等語作爲處義云者萬萬未安從重推考與參議卽爲牌招開政違牌勿爲呼望
정조 20년
吏曹口傳政事以金應斗爲長陵令柳肅之爲寧陵令朴趾源爲懿陵令
정조 20년
吏曹參議手書口傳政事以洪守榮爲司圃別提
정조 20년
有政吏批判書沈煥之疏批未下參判未差參議韓用龜進都承旨黃昇源進啓曰判書沈煥之疏批未下參判未差小臣獨政未安何以爲之敢稟傳曰只出緊任以洪受浩爲掌令閔台爀爲禮曹參判洪聖淵爲左尹李城輔爲禮曹參議李致中爲分內醫提調李趾馨爲禁府都事尹序東爲中學敎授金近淳爲南學敎授承文提調單李書九
정조 20년
再政以洪守榮爲司䆃僉正閔台爀爲黃海監司
정조 20년
兵批判書鄭好仁進參判尹弼秉入直進參議李尙度病參知吳泰賢進左副承旨申耆進以李健秀爲厚州僉使許塾爲柔院僉使金𣕖李蓍明林必榮爲宣傳官護軍尹弘烈洪義榮李祖承副護軍蔡弘遠洪大協李相璜李海愚副司直李明淵金觀柱朴載淳宋翼孝朴鍾淳李貞運韓用鐸副司果李魯春崔雲翰尹在益同知金爔廉極吉僉知黃宗大以上竝單付兼內乘單李海愚仍任事承傳訓鍊正單李石求宣傳官單申絅仍任事承傳
정조 20년
傳于李羽晉曰京畿監司從重推考差祭差使員除朝辭下送
정조 20년
傳于黃昇源曰催科方張諸道差使員守令除朝辭下送其外上京守令一體下送後草記
정조 20년
洪仁浩以弘文館言啓曰應敎臣趙弘鎮以西學兼敎授今日儒生試取事晝仕出去之意敢啓傳曰知道
정조 20년
申耆以兵曹言啓曰今十一月二十一日武臣賓廳講書日次而永禧殿親行冬至祭散齋相値不得爲之之意敢啓傳曰知道
정조 20년
申耆以兵曹言啓曰依下敎宣傳官李勉植李彬李儒秀李時晦決棍十五度宣傳官有闕代前宣傳官申絅仍任之意敢啓傳曰知道
정조 20년
申耆以訓鍊都監言啓曰本局從事官鄭東觀因傳敎入直於新營而以穆陵冬至祭典祀官兼大祝明日當爲出去矣限還來間出直之意敢啓傳曰知道
정조 20년
吏曹判書沈煥之疏曰伏以銓衡國之重任也古之名臣碩輔尙難其人況以庸瑣如臣猥被殿下不世之恩驟叨是任者今至再矣上而不能對揚聖意下而不能平叶物情終自致於大狼狽而無補聖朝淸明之治固已自料矣昨者臺評之發言亦好矣臣當受而爲勤攻何辭之有哉雖然爲銓官而黜陟有欠稱停激揚不厭人心則其餘政注無足論也彼雖出於勤攻臣則受而自處臺臣振勵臺閣之風銓臣顧畏禮義之防者蓋爲竝行而不悖矣噫物論不齊世路難平自前世而固然則臣何獨惑於是也伏乞聖慈察臣難冒之義矜臣匪飾之情亟許鐫改臣銓衡之任以振朝綱以重臺言千萬幸甚臣無任屛營祈懇之至云云答曰省疏具悉臺閣之不得爲臺閣久矣戚畹竊威勢則畏他媕婀外朝顓寵權則怵彼囁嚅雖爭呈萬言彈章除非切逼於時諱等是死僧之杖卿亦試考內閣所在御定章箚彙編及公車文叢數百餘冊幾十載之間苟無論其說之輕重緊歇生意下手於當路者頂門上其人阿誰所謂數百餘冊蠅頭字特皆郢之書燕之說於是乎位日益高氣日益豪期以長此樂而保此利者每忽於知止之義莫逭乎惡盈之理詩云靡不有初鮮克有終此之謂也朝廷何負於此輩此輩負國相率入於罟擭言念及此令人不寒而栗如使臺閣隨事勤攻人皆能樂聞臺閣寧或不得爲臺閣自有昨春屛奸之處分接此而在黜陟激揚之地者彰癉秤停人心慴伏奬一而勸百勵十以戢千舊俗維新囂習底靜藉令瘢無可洗之跡疵無可覓之端日望其月朝之來諷說者登用敢言者擢拔遠邇瞻聆咸知其今日規模分明如此然後卿可以無怍於奉朝賀疏中尊聖德於三古之句語而以予觀卿誠未覺其何政之秤停甚事之慴服出自卿手之臺閣卽無非言出其口罪隨其身者流此果卿則進諤諤之士予反施訑訑之擧而然乎哉苟或不然卿之夙夜憂懼恐負大何豈待人之所云云今於寥寥寂寂中諫長陳腐常談看作有意用心聞朝筵之敎尙不念顚倒竭蹶之方萬有一人皆嫌於專用卿等當言處却步不言而囚舌則卿之狼狽且置之依舊是昨春以前爻象卿等之罪合置何辟卿其勿辭行公
정조 20년
丙辰十一月二十日辰時上御便殿左承旨入侍時行左承旨洪義榮假注書尹命烈記事官金景煥記注官金良倜以次進伏訖上命書榻敎曰左承旨許遞與未差之代前望單子入之待下批牌招察任仍命退諸臣以次退出
정조 20년
行都承旨黃昇源齋宿行左承旨李晩秀齋宿行右承旨洪仁浩齋直左副承旨申耆齋宿右副承旨李羽晉齋宿同副承旨金啓洛齋直注書柳遠鳴病一員未差假注書尹命烈齋宿李毅采齋直事變假注書洪致榮仕
정조 20년
洪仁浩啓曰來二十五日朝參日次矣敢稟傳曰停
정조 20년
洪仁浩啓曰明日永禧殿冬至祭親祭齋戒再明日動駕相値視事頉稟之意敢啓傳曰知道
정조 20년
洪仁浩啓曰今二十三日永禧殿冬至祭親祭祭文當爲製進弘文提學閔鍾顯卽爲牌招何如傳曰允
정조 20년
李羽晋啓曰合辭方張之時兩司無詣臺之員事甚未安新除授掌令洪受浩卽爲牌招大司諫金翰東一體牌招何如傳曰允
정조 20년
洪仁浩啓曰明日大駕詣永禧殿入齋室後王大妃殿惠慶宮問安何承旨進去乎敢稟傳曰右副承旨進去
정조 20년
傳于洪仁浩曰右承旨入侍
정조 20년
洪仁浩啓曰香室永禧殿冬至祭親祭受押單子啓親押
정조 20년
傳于申耆曰左副承旨入侍
정조 20년
李晩秀啓曰今日抄啓文臣課講何承旨進去乎敢稟傳曰左副承旨進去
정조 20년
李晩秀啓曰監察十三員內一員未差柳和源李東馝申惠周未署經今此冬至祭享無以分排在前如此之時有未署經監察行公之例矣今亦依此例署前行公之意分付何如傳曰允
정조 20년
傳于申耆曰明日出宮門路以協陽門爲之
정조 20년
傳于李晩秀曰卿宰侍從罷削人員敍用仍令該曹付軍職使之參班
정조 20년
兵曹口傳政事護軍林道浩副護軍尹長烈魚用謙吳泰賢以上竝單付
정조 20년
兵曹口傳政事副護軍崔顯重
정조 20년
傳于李晩秀曰課講入侍
정조 20년
李晩秀啓曰內閣啓曰抄啓文臣講製中連三次居首參下陞六已陞六者陞敍已陞敍者準職已準職者加資事載講製節目矣抄啓文臣崔光泰三月朔四月朔五月朔六月朔七月朔八月朔親試居首係是連六次居首而已經準職何以爲之敢稟傳曰初次連三次未及施賞今又連三次各爲施賞近於疊授一次勿論亦是格外大抵此文臣之每文優如自有設選以來初見且聞篤老侍下云堂上窠守令令該曹瓜近人中作窠口傳差送
정조 20년
吏曹口傳政事以趙學敏爲監察崔光泰爲豊川府使
정조 20년
事變假注書洪致榮書啓臣敬奉聖批馳往傳諭于南部會賢坊部越邊契議政府領議政洪樂性所住處則以爲臣冒上辭章略暴血懇伏地惶蹙顒俟兪音史官儼臨聖批誕宣不惟不賜遞免慰勉之敎誨責之諭愈往愈摯臣震懼感隕繼之以抑鬱臣雖昏無知識若有一分可强之道豈敢爲强引例讓之計迷頑不知變動者哉況當亞歲隔日此實臣盡宵屈指以待之時也尤豈敢爲只顧身之私義不念竭蹶之義而第廉防至重義分至嚴臣之去就雖無足恤誠有關於淸朝四維之化則縱欲自輕亦將何以放倒哉臣情到此益不勝萬萬惶阨謹當申暴危苦之衷仰請鈇鉞之誅云矣敢啓傳曰知道
정조 20년
傳于洪仁浩曰發遣吏郞諸執事淸齋與否摘奸以來
정조 20년
洪仁浩啓曰冬至祭獻官單子再昨日啓下而其中在外人有卽爲知委之下敎矣長陵獻官李儒敬在外而該吏不卽知委今日受香時未及待令享官塡差事體莫重特敎申飭之下有此稽忽之擧事未前有萬萬駭然該吏令攸司從重科治當該吏曹堂上所當重勘而本院請推之外無他可施之罰何以爲之敢稟傳曰再昨夜旣有特敎似此在外者分付畿伯使之趁期待令則祀典何等莫重不有特敎不卽分付以致未及上來受香獻官則雖已換差參議事節節駭然昨日事姑未處分而事關祀典無嚴若此當該吏曹參議韓用龜爲先下義禁府
정조 20년
都摠管前望單子入之李家煥落點
정조 20년
兵曹參知前望單子入之丁若鏞落點
정조 20년
以宣傳官射會單子傳于洪仁浩曰李鼎會之下愚不移汔可休矣近來宣傳官以如彼之徒爲之有罪不勘頑習益甚鼎會爲先降定訓局軍伍待射技快爲刮目大將更試十巡柳葉箭得十五中然後草記還屬禁旅此後南行宣傳官之出六限滿不得決科者皆依鼎會例施行事揭板該廳而兵曹御覽官案以此書之南宣出六之式嚴防切勿用武南稱號事嚴飭兵曹
정조 20년
黃昇源以吏曹言啓曰卽接司僕寺牒報則明日擧動時本寺正例爲進輿差備正未差之代卽爲變通以爲差備之地云矣司僕寺正未差之代口傳備擬以入之意敢啓傳曰知道
정조 20년
吏曹口傳政事以李魯春爲司僕正
정조 20년
李羽晉以義禁府言啓曰頃因牙山前縣監李靖模原情公事判付內首犯人査出勘處事命下故關問該道矣卽接忠淸監司林濟遠牒報則枚擧牙山縣監金麟淳牒呈以爲壬子四月乎字漕船自安眠島新造回路因備邊司關江華府材木受賃價載運上來到泰安居兒島致敗其時縣監李羲文而旣因備邊司關賃載則似與私卜有間今伏奉首犯人査出之命故考諸狀啓謄錄且憑本邑所報玆以指名牒報云矣當該縣監李羲文今方待命拿囚之意敢啓傳曰其時廟堂發關已是越法該倅何罪當該發關堂上令廟堂卽爲査實草記而李羲文卽爲放送可也
정조 20년
申耆以備邊司言啓曰義禁府啓曰頃因牙山前縣監李靖模原情公事判付內首犯人査出勘處事命下故關問該道矣卽接忠淸監司林濟遠牒報則枚擧牙山縣監金麟淳牒呈以爲壬子四月乎字漕船自安眠島新造回路因備邊司關江華府材木受賃價載運上來到泰安居兒島致敗其時縣監李羲文而旣因備邊司關賃載則似與私卜有間今伏奉首犯人査出之命故考諸狀啓謄錄且憑本邑所報玆以指名牒報云矣當該縣監李羲文今方待命拿囚之意敢啓傳曰其時廟堂發關已是越法該倅何罪當該發關堂上令廟堂卽爲査實草記而李羲文卽爲放送可也事命下矣取考本司文蹟則壬子四月因江華留守柳戇請報判府事李秉模爲有司堂上時許題發關于忠淸水營牙山新造漕船回泊時使之輸運材木矣請報之留守與發關之該備堂當論勘而一則己身故一則方爲大臣不得循例請勘何以爲之敢啓傳曰知道
정조 20년
申耆以訓鍊都監言啓曰依傳敎前宣傳官李鼎會本局哨軍降定之意敢啓傳曰知道
정조 20년
申耆以御營廳言啓曰今十一月二十二日永禧殿擧動時依兵曹節目本廳鄕軍三哨各色京標下軍四百五十七名將官五員將校三十六人領付于訓鍊都監留陣之意敢啓傳曰知道
정조 20년
申耆以禁衛營言啓曰今十一月二十二日永禧殿擧動時依兵曹節目斥堠七處哨官七員京標下軍二十八名伏兵三處哨官三員京標下軍十二名嚴飭定送晝療氣夜饋粥而還宮後依例撤罷之意敢啓傳曰知道
정조 20년
申耆以義禁府言啓曰吏曹參議韓用龜依下敎嚴囚東間之意敢啓傳曰知道
정조 20년
李羽晋以義禁府言啓曰罪人韓用龜朔州府投竄事承傳啓下矣韓用龜平安道朔州府投竄而纔因下敎發送都事領付畿營以承傳內辭意具罪目卽爲發遣府書吏押送配所之意敢啓傳曰知道
정조 20년
領議政洪樂性疏曰伏以中書一步是豈臣抗顔復入之地哉四載叨冒一味尸素時政民憂擔閣一邊國綱朝體隳壞殆盡臣之當退固已久矣而貪戀寵榮蹲仍不去畢竟彈劾之章發於司直之地臣身廉防之抛棄固無可言而至使淸朝之四維緣臣而壞了無餘一則臣罪二則臣罪幸賴我聖上天地父母之仁曲加生成之澤特垂體諒之恩俾得夬釋重負杜門養痾公而得免國體之損傷私而得免一己之狼狽涵泳恩澤追訟愆尤蹙伏感愧靡所置躬迺者許勉傳敎置之之命遽降於千萬不意而十行恩諭繼宣於病伏奄奄之中臣聞命震懍五內失守史官之回冒上附奏驚惶之極未能悉暴危苦之衷而慙悚戰悸歷日冞切達宵竟晷心駭神錯罔知攸措猶屬例語矣第臣衰耗癃疾不堪驅使之狀聖明旣洞燭矣自首遭彈不宜遵冒之情聖明亦旣洞燭矣有一於此上不可復授重任以玷名器以妨國事下不可冒沒承膺以辱朝廷以壞臣分況兼有此二者乎臣之頂踵毛髮莫非恩造夷險燥濕宜其惟命則臣何敢强引不當引之義矯飾固讓之節重犯辜慢之誅哉以言乎病狀則昏眩之症近益添劇長時委頓若墜煙霧殆或晝夜莫辨寢食俱忘伏枕度日莫省四到以此病狀閒局漫職初非可擬況元輔之任豈可一日虛叨乎以言乎情踪則瘝官之譏虛縻之評峻發於臺地以此情蹤微官庶僚猶難冒據況三事之列豈可一日淟涊乎臣若不退則非但微臣之廉隅全喪無所藉手事君而已明時禮使之道其將由此而有損人臣進退之義亦將由此而掃地矣臣雖欲憑恃寵靈貪惜爵祿不顧嗤罵惟事懷保其柰禮防何其柰公議何哉不待臣言之畢而聖明必有俯諒者矣玆敢披瀝肝血仰首鳴號伏乞聖慈俯垂鑑憐特許遞免臣相職仍治臣瀆擾之罪以肅朝綱以安賤分公私不勝萬幸臣無任屛營祈懇之至謹昧死以聞
정조 20년
左議政蔡濟恭疏曰伏以人臣之受職於君上而不事其事者古人謂之尸夫尸者非生人之謂也以生人而人不以生人數之則其眞生不如死矣念臣重入相府恰滿二載一不趨賓對一不赴籌坐身旣不以議政自居郞吏亦不以相君見待廟堂文簿之鎭日輪示者亦必在諸宰之後而臣卽捲以還授不省其中有何樣事務問其官則輔相也察其以則木偶也此雖由於始因中書古規不能行端揆之事終因聖渥偏隆特侈以休暇之典而若使有識論今日之尸厥職者則臣必爲其首矣臣心之羞愧欲死姑捨之在聖朝以不得備數於生人者儼然置廊廟之尊者其果爲何如政也何幸臺閣之上論議峻發其所臚列臣者無一字或爽其實朝廷之公議僉同自可知矣日月在上不遺容光察臣悲苦之情憐臣危臲之蹤所帶匪據之任特命許免於是乎殿下於臣之一身無往而非拔之溝壑之恩悸懍惶愧之餘竊庶幾從玆以往崦嵫餘景少占優閒歌詠則爲康衢老人簪笏則付秋蟬蛻殻不復知有人世間曰是曰非千萬夢寐之外旣下之傳敎還寢於月改之後十行之諭命召之頒史官在前承宣踵後似此恩榮豈可擬議於如臣無用之物乎旋因僚相所報筵話梗槪約略承聞委卑之勤責勉之切臣雖旣眊且瞶猶有一分靈竅則豈不仰認至意俯激寸衷而況又國耳公耳身不己有八字之諭雖終身用之亦當有餘從事於斯少酬涓埃尤豈非至願所在而第念臣之已試蔑效朝野皆知況自今秋重病以後精神益復銷落事事健忘言言顚錯惟有委席擁衾如知如不知以度朝昏耳驥騏衰老猶且駑馬先之況本爲驚馬者至於衰且老則必放之野外乃得其所今臣情事實類於此聖上之所以處臣者非放之野外則無可施之道而今乃强意剪拂置之金埒豢養之恩豈不感激而畢竟蹶足摧轅以孤主恩則未知誰執厥咎念之及此只切悲歎況今朝象日乖比之十數年前猶且落下幾層東潰西決實有收拾不得之慮雖使古大臣才優德盛者當之猶當却顧而難進如臣之孤孑冥墑者若自恃以殿下之股肱心膂一欲試手於其間則薤粉先及尙何有補於國事乎左思右量千商百度進身中書實無其路況大臣不畏臺言則其國無可爲矣畏此簡書詩經攸載臣何敢諉之以身不自有復速縱恣放肆之誅乎玆敢涕泣呼籲於天地父母之前伏乞聖慈將臣議政之任亟命鐫改仍治臣前後孤負之罪以嚴邦憲以重臺言千萬血祝云云答曰省疏具悉卿懇聞再昨筵敎循例尋章此果國耳公耳之義乎惟今云云卽亦筵敎餘意豈欲使卿等在具瞻之地者拚棄廉防趨承爲恭而有是批哉卿等如不以身己有屨駕之戒豈待敦迫卿等諒此卽起視事仍傳曰此批答遣史官分傳于領左相
정조 20년
丙辰十一月二十一日午時上御便殿抄啓文臣課講入侍時左副承旨申耆同副承旨金啓洛假注書尹命烈記事官金景煥記注官金良倜以次進伏訖引儀唱親試試官以下入就位行四拜禮試官原任提學徐浩修直提學李晩秀入就位行拜禮以次進伏訖上曰開講可也諸文臣以次進講訖上曰申絢之文體典實頗有可觀而其外文臣專不留意於文字以課試言之殆不如前年所作不知嚴畏莫此爲甚自正月朔課試盡爲勿施更爲製進使之丕變前習可也耆曰祭官中具得魯果有實故云合有變通之道矣上曰改差事注書出傳可也賤臣承命出傳命啓洛書榻敎曰差祭兵曹堂上及摠管許遞前望單子入之待下批牌招察任命耆書傳敎曰監察未差之代令該曹口傳差出待下批牌招以爲押班之地仍命退諸臣以次退出
정조 20년
丙辰十一月二十一日人定時上御便殿左副承旨入侍時左副承旨申耆假注書尹命烈記事官金景煥以次進伏訖上曰左承旨入侍賤臣承命出傳與左承旨李晩秀偕入進伏上命耆書傳敎曰如渠滓穢之蹤含忍於塗泥之中收錄於蕩滌之時宜其彝性之不泯者存猶勝於豚魚之頑雀鼠之微而何嘗有一半分知德感恩怵分畏義之現於言辭發於行止者耶予雖嫉惡之性太過寤寐一念必欲人其人而匿其瑕矜其不能援其將溺苟有涉於自谷遷喬用夏變夷之漸從前無妄一付之行雲流水於渠亦然近頗無礙則渠固渠也寧忍不悛宿習不顧大防乎渠之許多罪負前旣不諭特推不忍人之政今亦何必索諭而以同朝之所共知者言之御極初一疏名雖徑出實則示其自貳之意於人不欲與國邊爛漫金木之典在渠當耳其時只遠之而已終不以其罪罪之者一則念其兄一則憐其兄又其後所爲無非罔赦至以跖惠二字對渠敷心而言俾知懲艾然猶依舊是誠化外甚至昨日擧措而渠之腔中昧一嚴字畏字渠不足言顧其職則吏曹參議也激揚彰癉卽渠之責俾渠行渠胸臆而一味顧藉容與則朝廷其可曰有刑政乎齋官塡差渠旣自渠手正書入啓於前夜忽於經宿過午之後投呈一疏辭其職名插入數句隱映語此與丙申徑出疏一串貫來伎倆畢露情狀莫逃及其因飭敎入來也顚倒呼望慌忙手書都出於利害縈其中而心不棲舍又何其辱朝廷之甚也天地之大德曰生生物之理莫過於仁惟仁者爲能惡人屛諸四裔使他人皆得砥礪名行誠心事君咸囿太和元氣之中仁之爲用不在於喣濡義禁府東間嚴囚罪人韓用龜朔州府投竄上曰吏判事豈可成說乎其所秉執卽義理也而以韓用龜事言之惟以招降納叛黨同伐異爲事若此不已將不知抱明義而含笑入地矣此意承旨使之知之可也上曰抄啓文臣入侍賤臣承命出傳與抄啓文臣等偕入進伏上曰俄者飭敎之下所當惕念製進而今此試券殆若行雲流水便同閑漫酬應者然全昧敎導作成之本意寧有如許道理命晩秀書疑心題仍敎曰今日內使之製進而後或如前當有重勘以此嚴飭可也仍命退諸臣以次退出
정조 20년
行都承旨李鼎揆隨駕宿行左承旨李晩秀隨駕宿行右承旨洪仁浩隨駕宿左副承旨申耆隨駕直右副承旨李勉兢隨駕直同副承旨金啓洛隨駕宿注書柳遠嗚病一員未差假注書尹命烈隨駕宿李毅采隨駕直事變假注書洪致榮守宮直
정조 20년
大駕詣永禧殿入齋室後內閣政院玉堂藥房口傳問安答曰知道
정조 20년
王大妃殿惠慶宮朝夕遣承旨問安答曰知道
정조 20년
傳于洪仁浩曰親押處所仁政殿月臺爲之二嚴後出宮廟殿陵園宮香祝親傳於月臺祗送於東庭令該房知悉
정조 20년
洪仁浩啓曰明日冬至望闕禮依例爲之之意敢啓傳曰知道
정조 20년
傳于洪仁浩曰禮房承旨馳詣宗廟景慕宮奉審摘奸以來
정조 20년
金啓洛啓曰大駕詣永禧殿入齋室後王大妃殿惠慶宮問安何承旨進去乎敢稟傳曰同副承旨進去
정조 20년
傳于金啓洛曰都承旨許遞前望單子入之待下批牌招察任
정조 20년
洪仁浩啓曰明日親祭時承旨當爲備員而右副承旨李羽晋差祭何以爲之敢稟傳曰許遞前望單子入之待下批牌招察任
정조 20년
承旨前望單子入之李勉兢落點
정조 20년
金啓洛啓曰王大妃殿惠慶宮問安進去下直之意敢啓傳曰知道
정조 20년
傳于申耆曰承旨房三院副提調仍
정조 20년
申耆啓曰王大妃殿惠慶宮夕問安何承旨進去乎敢稟傳曰左副承旨進去
정조 20년
吏曹口傳政事以鄭觀輝爲司僕正
정조 20년
兵曹口傳政事副護軍單李羽晉
정조 20년
洪仁浩啓曰明日王大妃殿惠慶宮問安何承旨進去乎敢稟傳曰都承旨進去
정조 20년
傳于申耆曰守令有闕之代令該曹口傳差出待下批當日辭朝
정조 20년
吏曹口傳政事以李鉐爲雲峯縣監
정조 20년
傳于李勉兢曰禁府刑曹輕囚放釋
정조 20년
李晩秀以吏曹言啓曰催科方張諸道差使員守令除朝辭下送其外上京守令一體下送後草記事命下矣差使員守令高陽郡守王道常恩津縣監李義敎聞慶縣監宋倫載同福縣監嚴思勉洪川縣監徐謙淳洪原縣監崔寅燮甑山縣令李榮大纔已催促下送之意敢啓傳曰知道
정조 20년
申耆以禁衛營言啓曰依下敎環衛軍兵等處設粥分饋之意敢啓傳曰知道
정조 20년
洪仁浩以崇陵獻官意啓曰今此冬至祭享時贊者思陵令柳相文初不等待於受香之班又不先詣於齋所日已過申終無聲息英重祭享無以備員過行其代令該曹更卽塡差出送以爲及時之地而未到贊者柳相文不進之罪令該府拿問處之何如傳曰允
정조 20년
李勉兢以義禁府言啓曰禁府刑曹輕囚放釋事命下矣時囚罪人洪景厚閔光升李弘謙等竝放送之意敢啓傳曰知道洪景厚保放可也
정조 20년
李勉兢以刑曹言啓曰依下敎典獄署輕囚罪人文道行等二十四名竝放送之意敢啓傳曰知道
정조 20년
丙辰十一月二十二日辰時上詣永禧殿擧動入侍時行都承旨李鼎揆行左承旨李晩秀行右承旨洪仁浩左副承旨申耆右副承旨李勉兢同副承旨金啓洛假注書尹命烈李毅采記事官金景煥記注官金良倜一提學鄭民始二提學沈煥之以次隨駕上具遠遊冠絳紗袍乘輿出協陽門肅章門入仁政門詣仁政殿月臺降輿陞座上敎仁浩曰香幕設於何處仁浩曰仁政門外矣上曰香幕之設於門外者宣政殿傳香時例也旣非宣政殿則何可設於門外乎從今以往自香室直爲奉來可也上曰廟宮陵園冬至祭香祝奉入可也仍詣板位上曰香室守僕先以高聲呼各陵各園獻官進前受香可也上仍南向跪親押永禧殿親祭祝文訖仍又親傳廟宮陵園冬至祭香祝上曰諸獻官進前受香後皆立宗廟獻官後可也上降自東階詣祗迎所祗迎香祝訖上敎仁浩曰諸獻官人馬嚴飭整齊於敦化門外可也上曰弘陵獻官有頉代右副承旨進去可也上仍乘輿出仁政門降輿乘輦出敦化門輦路至銅峴屛門上曰左議政入侍事遣史官傳諭于祗迎處出駕前下敎賤臣承命傳諭前導偕入濟恭曰早朝勞動聖體若何上曰一樣矣濟恭曰日吉辰良臣不勝慶幸矣上曰卿之筋力近則何如濟恭曰臣非不能動作而日氣嚴寒宿症癃痼無足仰達矣上曰昨疏賜批卿已見之卿將何以處之濟恭曰聖批之下臣不敢更陳私義矣上曰近來朝象實爲可憫今於路次言不盡意惟卿諒之也上曰昨夜韓用龜處分事卿其知之乎濟恭曰臣俄於朝紙伏見所下傳敎而臣實不知其裏面矣上曰享官書啓渠旣書入翌日陳疏豈成說乎誠可痛也駕詣永禧殿洞口紅箭門外降輦乘輿詣齋殿改具冕服就板位行四拜禮詣殿內奉審還詣齋殿上命仁浩入侍上敎曰近來承旨自便太甚無難空班不成貌樣其可成說乎又敎曰承旨在班者幾人乎注書出見知入可也賤臣承命出見入奏曰都承旨李鼎揆右副承旨李勉兢同副承旨金啓洛三人在班矣上曰左右承旨偕詣殿內奉審陳設極其精潔可也仍命退承史以次權退
정조 20년
行都承旨李鼎揆坐行左承旨李晩秀坐行右承旨洪仁浩坐左副承旨申耆坐右副承旨李勉兢坐直同副承旨金啓洛坐直注書柳遠嗚病一員未差假注書尹命烈仕李毅采仕直事變假注書洪致榮仕
정조 20년
大殿王大妃殿惠慶宮中宮殿內閣政院玉堂朝廷二品以上六曹堂上冬至單子問安答曰知道
정조 20년
洪仁浩啓曰明日常參經筵取稟傳曰停
정조 20년
李鼎揆啓曰王大妃殿惠慶宮問安進去下直之意敢啓傳曰知道
정조 20년
傳于申耆曰還宮門路以萬安門爲之
정조 20년
傳于申耆曰進箋時原任閣臣入侍
정조 20년
傳于洪仁浩曰承旨持此封還上疏以筵敎敦諭於領相以來
정조 20년
傳于申耆曰卿等年老而昨今連爲勞攘爲便卿等明日朝廷問安勿爲之知悉事招致備郞往傳于左右相
정조 20년
永禧殿冬至祭親行敎是時祭報府亞獻官行判府事李秉模終獻官右議政尹蓍東禮儀使行禮曹判書閔鍾顯典祀官奉常正金晦彬殿司令沈周賢執禮副司果李始源第一位執尊副司果趙萬元第二位執尊修撰李基讓第三位執尊司諫李顯默第四位執尊修撰金熙采第五位執尊副司果朴瑞源第一位大祝副司果金近淳第二位大祝正言趙德潤第三位大祝校理尹悌東第四位大祝校理洪秀晩第五位大祝副修撰尹益烈第一位祝史直講朴吉源第二位祝史副司正徐俊輔第三位祝史副司果申絢第四位祝史副司正金履載第五位祝史副司果趙得永第一位齋郞副司正洪樂浚第二位齋郞副司正尹致永第三位齋郞副司果權晙第四位齋郞副司正洪奭周第五位齋郞禮曹正郞金熙周盥洗位副司果金熙洛爵洗位副司正金處巖亞獻盥洗位副司正李英發贊者引儀趙德敷兼引儀鄭煥恭謁者兼引儀金信行謁者假引儀李永薰贊引引儀尹之衡贊引假引儀黃稔祭監監察尹秤監察李秉烈
정조 20년
丙辰十一月二十三日子時上詣永禧殿冬至祭親祭入侍時行都承旨李鼎揆行左承旨李晩秀行右承旨洪仁浩左副承旨申耆右副承旨李勉兢同副承旨金啓洛假注書尹命烈李毅采記事官金景煥記注官金良倜一提學鄭民始二提學沈煥之以次侍立訖上具冕服五字刀割入就板位行四拜禮詣盥洗位盥洗訖詣第一室神位前三上香獻爵次詣各室如初禮降復位亞獻官判府事李秉模終獻官右議政尹蓍東以次行亞終獻禮訖上詣飮福位飮福訖降復位行四拜禮又行四拜禮詣望燎位望燎訖上還詣殿內命諸承旨及諸執事典祀官撤饌訖上還齋殿命退諸臣以次權退
정조 20년
丙辰十一月二十三日辰時上詣還宮入侍時行都承旨李鼎揆行左承旨李晩秀行右承旨洪仁浩左副承旨申耆右副承旨李勉兢同副承旨金啓洛假注書尹命烈李毅采記事官金景煥記注官金良倜一提學鄭民始以次隨駕上具遠遊冠絳紗袍出齋殿乘輿詣紅箭門外降輿乘輦駕詣鐘閣前上命駐輦上命貢市人等進奏貢市弊瘼貢市人等對曰各鄽情願有所書來者矣上敎耆盡捧入駕詣敦化門外命耆出標信解嚴駕入敦化門進善門降輦乘輿入仁政門降輿入萬安門詣璿源殿就板位行四拜禮還內諸臣以次退出
정조 20년
丙辰十一月二十三日辰時上御便殿時原任閣臣進箋入侍時行左承旨李晩秀假注書尹命烈記事官金珍恪原任直提學判府事李秉模一提學鄭民始二提學沈煥之原任直提學徐浩修金載瓚徐龍輔鄭大容原任直閣金勉柱尹行恁南公轍直閣李始源以次進伏訖秉模曰風寒斗嚴徹曉親祼早朝回鑾聖體若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣仍命退諸臣以次退出
정조 20년
行都承旨李鼎揆坐行左承旨李晩秀坐行右承旨洪仁浩坐直左副承旨申耆坐直右副承旨李勉兢坐同副承旨金啓洛坐注書柳遠嗚病一員未差假注書尹命烈仕李毅采仕直事變假注書洪致榮仕
정조 20년
大殿王大妃殿惠慶宮中宮殿政院玉堂還宮後翌日口傳問安答曰知道
정조 20년
藥房提調金載瓚副提調李鼎揆啓曰一陽肇生百祿鼎至侵曉將事冒寒回鑾伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 20년
李勉兢啓曰大司憲宋煥箕執義申禹相掌令李益恢持平鄭宗魯金壽祖在外掌令洪受浩牌招啓辭未下監察茶時之意敢啓傳曰知道
정조 20년
傳于李晩秀曰吏房承旨入侍
정조 20년
傳于李勉兢曰右副承旨入侍
정조 20년
傳于李晩秀曰時原任大臣入侍
정조 20년
以開城留守趙鎮寬狀啓齊陵冬至祭祭官後錄馳啓事傳于洪仁浩曰贊謁者則隣陵出番官互相塡差事回諭
정조 20년
以華城留守趙心泰狀啓日用松洞兩面移屬前廣州舊還流來未捧石數爲六百餘石事傳于申耆曰兩面移屬本府之後蠲徭省賦從願循欲欲令人人皆爲本府之民者一則爲所重二則爲所重些少舊還豈可以屬面之差後不與於一視之列而以貽高飯揚役之苦乎狀聞石數爲先蕩減外此撫摩之道與本府原居之民無甚彼此而反復勝焉果遵前下飭敎着意奉行乎卿更須銘念事下諭于華城留守廣州糴案拔去之意亦令廟堂分付廣留
정조 20년
申耆以壯勇營訓鍊都監禁衛營御營廳言啓曰四營各定善放軍五名出城行獵矣旣無虎跡日寒如此姑爲撤還何如傳曰允
정조 20년
丙辰十一月二十四日辰時上御便殿吏房承旨入侍時行左承旨李晩秀假注書尹命烈記事官金景煥記注官金良倜以次進伏訖上曰昨夜以大臣今日勿爲入來之意令承旨書報矣今聞諸大臣皆來詣闕外云此事果是何等關係何等吉慶之事今日苟欲召見則昨夜豈有勿入來之敎乎如此慶事君臣上下相議停當從容陳請道理當然而今乃作外面人事如此曾謂士大夫似無此等事而體國大臣乃有如此之事豈不萬萬慨咄者乎此後則雖來月初先以何日陳請之意自政院或內閣入稟待發落入來可也承旨以此意詳細書報于領相仍令轉示諸大臣又敎曰昨日下敎之後何大臣發論入來事知入可也仍命退諸臣以次退出
정조 20년
丙辰十一月二十四日辰時上御便殿元子侍坐時原任大臣入侍時行左承旨李晩秀假注書尹命烈記事官金景煥記注官金良倜左議政蔡濟恭領敦寧金履素判府事李秉模右議政尹蓍東以次進伏訖濟恭曰昨日風寒斗嚴徹曉親祼早朝回鑾聖體若何上曰無損矣濟恭曰王大妃殿氣候何知上曰一樣矣濟恭曰惠慶宮氣候何如上曰一樣矣濟恭曰仰瞻元子侍坐睿度益覺儼然下情不勝欣忭寢膳起居一樣萬康耶上曰連爲善在矣上曰昨夜以卿等勿入來之意使承宣詳報卿等想領會予意此事果是何等至重至大吉慶歡欣之事君臣上下從容相議可陳請時陳請可行禮時行禮下豈有强請上豈或相持他事猶不可作外面人事況此莫重之事乎姑待來初之敎予意有在昨年亞歲卿等之陳請也予以明年固好再明年亦好愈久愈好爲言予意蓋以遲之又久爲祈天永命之本且此後慈宮寶籌日隆歲歲慶運以予喜懼之心隨事不欲張大徐待諸慶咸湊之年合行而兼擧豈不尤好耶濟恭曰聖敎之下不敢更煩仰請謹當更俟來初矣上曰來初雖未必準許當有亞於此之道今日則更勿張皇爲說可也濟恭曰上下酬酢已移數時而元子端坐如植不一遊目小學之工已成矣臣不勝欽仰上曰三更後始就寢未明已盥梳拜跪應對便已成習非予敎之也卽我朝家法也夫爲學入德之門莫先於小學而近聞士夫家小兒無讀小學者泮庠小學講亦廢閣不行云此亦足以觀世道也先朝校正本卽活印故未及廣布予欲重刊而未果矣上曰日前以委任大臣事下敎使右相詳報僚相仍令登筵諸臣轉相告諭卿等果聞之否濟恭等曰因右相所報已承聞矣上曰天下事莫不有規模予之規模已定矣領相老矣只當臥閤左相亦因中書故事不如例赴朝予不强之而大臣異庶僚所貴大體何責細務領敦寧雖未必有言語文字之長而所守之確予嘗歎尙判府事之文學政事靡適不可而兩大臣則今適不在於時任予所委毗而責成者卽右相也從古人臣之不得行其志蓋或有牽掣顧畏之患而顧今戚畹之干政權奸之竊柄皆無可言朝政時務予方一以委之於卿等卿等顧何憚而不爲入侍承宣亦近臣而予於十數年來積被所謂近臣輩所欺蔽世道至此靜思初心中夜髮豎今者之敎予則以爲始得第一義卿等無負予意也蓍東曰如臣庸陋叨此重任夙宵憂懼如集于木今伏承此敎尤不勝惶愧罔措矣上曰大抵人才眇然莫今時若試觀卿宰以下平生立朝無一可紀之績所進之言身後將何有諡狀行錄乎非爲對卿等而言也年位高者最勝矣上曰韓用龜處分卿等以爲如何蓍東曰用龜事誠極駭然而以今番所犯論之臣誠惶恐處分似或過中矣上曰卿未知用龜本末乎傳敎旣曰不索諭今何必更諭而蓋其自初罪犯專在心跡之間年前跖惠之敎欲使渠少知懲艾而難化者質易綻者心予所深惡而嚴處豈但爲今番事而發也予則以爲罪一用龜可以革一世之汚習如疎闊之吏判亦爲用龜所賣將不免無限狼狽故以招降納叛黨同伐異四字欲書於處分傳敎中而還置之使承旨報于吏判矣問其處地則近臣切姻者爲數三人必多稱冤者而在予之前則聲討不遺餘力此果誠心乎卿則以處分過中爲言予實感歎矣濟恭曰臣於下往華城之際路過軍浦川居民男女無不伏於路傍縷縷告訴以爲此處居民四十餘戶專賴軍浦場市之在傍以爲資生之道今則朝家欲令安養撥所有所利益場市移之於三十里外安養地方此處民人皆將流離顚連之外更無他道朝家之視小民寧有厚薄若於軍浦場舊墟命以初一初六開場則安養新場可以自在此地之民亦將依舊賴活願以此上達變通云矣此係民事故臣問於華城留守則亦以爲事可便好云依民願改定日字使兩處互爲開場則似爲兩便之道故敢此仰達矣上曰今聞卿言思之場基之請設於安養也以軍浦之民何以聊賴且況由果川輦路當由軍浦則民情之外孔道一也令畿伯問于兩邑倅及民人等使之兩便決給矣伊後該道擧行未免專此忽彼以致軍浦民情之抑鬱者何聞之晩也華留其時亦似參聞筵敎而何無提撕於道臣之言云耶令廟堂郞爲分付道臣分日竝設期於兩便可也出擧條濟恭曰臣於向日下往華城竊聞輿誦賞典頒下中或有有薦出身與軍門有祿者蒙加資之恩渠輩非不感幸而但有薦者不得名登仕籍有祿者反失本任折衝相當職則萬無得參之路人皆以爲國家之酬其勞在渠實爲有害無益云其言亦不爲無據適有言端敢此仰達矣上曰似此之類令華留抄出狀聞可也出擧條濟恭曰耽羅妓捐財賑民不願受賞不願免賤願一觀王城仍入金剛山有從願之命纔上來而適値劇寒彷徨旅邸來見臣泣訴渠雖賤類其義可尙其情可憫分付有司另加顧恤似好矣上曰耽羅人之朝家軫恤視他道尤別渠以一賤妓出義捐財助賑窮民已極可嘉而其所願亦不碌碌旣已上來之後何可使呼饑道路自備局更問于渠如欲留開春後下送金剛山使得觀玩後給糧資津送本鄕以示無物不遂之意可也秉模曰臣於備堂現告事不勝惶悚矣上曰本事不過微細大臣之以卿宰時事入現告勿論前後何限卿其安心可也仍命退諸臣以次退出
정조 20년
行都承旨李鼎揆坐左承旨未差行右承旨洪仁浩坐左副承旨申耆坐右副承旨李勉兢坐直同副承旨金啓洛坐直注書柳遠鳴病一員未差假注書尹命烈仕直李毅采仕事變假注書洪致榮仕
정조 20년
藥房提調金載瓚副提調李鼎揆啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 20년
申耆啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 20년
李鼎揆啓曰行左承旨李晩秀今日不爲仕進卽爲牌招何如傳曰允
정조 20년
以司諫李顯默獻納韓致應正言沈達漢牌不進罷職傳旨傳于李勉兢曰只推
정조 20년
以行左承旨李晩秀牌不進推考傳旨傳于李鼎揆曰許遞前望單子入之待下批牌招察任
정조 20년
李勉兢啓曰司諫李顯默獻納韓致應正言沈達漢旣有只推之命一體牌招何如傳曰允
정조 20년
傳于洪仁浩曰來待諸臣入侍
정조 20년
以崇陵贊者柳相文拿處傳旨傳于洪仁浩曰聞其事實非渠罪分揀陵屬令該曹照律科治
정조 20년
金啓洛以賑恤廳言啓曰依下敎濟州妓生萬德處今朔糧資米一石錢五兩題給之意敢啓傳曰知道散施貲累賑活飢口事聞朝廷問渠所望則不願受賞亦不願免賤所願只在於涉海上京轉見金剛云而仍値劇寒不得發向渠雖賤物義氣不愧古之烈俠開春間給糧料直充內醫院差備待令行首醫女屬之首醫各別顧見見金剛還送時分付沿路道臣優給糧資可也
정조 20년
李勉兢以兵曹言啓曰慶熙宮衛將趙穎五衛將李溥萬俱以素患痰癖之症當寒添劇時月之內無望供職呈狀乞遞實病旣如此則宿衛輪番之任不可久曠竝改差何如傳曰允
정조 20년
李勉兢以兵曹言啓曰來十二月丁巳正月當上番騎兵二百四十六名依定式本曹點考後仍令該曹襦衣題給之意敢啓傳曰知道
정조 20년
申耆以兵曹言啓曰新除授宣傳官李蓍明以壬子遭故懸錄於官案故臣果矇然擬入至蒙天點追後聞之則伊後又爲遭故尙在草土中云臣之昏迷顚錯全不審愼之罪萬萬惶恐而李蓍明原望筒勿施何如傳曰允
정조 20년
李鼎揆以內醫院都提調提調意啓曰賑恤廳濟州妓生萬德今朔糧資米錢題給事草記批旨內知道散施貲累賑活飢口事聞朝廷問渠所望則不願受賞亦不願免賤所願只在於涉海上京轉見金剛云而仍値劇寒不得發向渠雖賤物義氣不愧古之烈俠開春間給糧料直充內醫院差備待令行首醫女屬之首醫各別顧見見金剛還送時分付沿路道臣優給糧資可也事命下矣依下敎濟州婢萬德差備待令行首醫女加設充差之意敢啓傳曰知道
정조 20년
李勉兢以義禁府言啓曰時囚罪人洪景厚杖八十收贖告身盡行追奪徒二年定配照律公事判付內依允功減一等事命下矣洪景厚功減一等杖七十收贖告身盡行追奪忠淸道沃川郡增若驛徒一年半定配而以議啓內辭意具罪目依例發遣府羅將押送配所何如傳曰允
정조 20년
申耆以左邊捕盜廳言啓曰本廳兼從事官申善應身病猝重勢難察任改差何如傳曰允
정조 20년
義禁府啓目長城前府使洪景厚矣臺疏中構成誣獄橫奪財産兩先正筆蹟見失等事觀於道査自歸落空不必更論而金文在之逃避也該府使之發差搜捕至再至三則校吏之乘時作挐勢所必然以至致縳婦女碎斷廟鑰本倅雖在檢所若能嚴加檢束則豈有此無前之擧乎事之可駭莫此爲甚以此照律罪從重論杖八十收贖告身盡行追奪徒二年定配私罪奉敎依允爲旀功減一等爲良如敎
정조 20년
刑曹啓目粘連擊錚人李季得罪犯私掘十年勿放旣有先朝受敎不可遽議放釋原情內辭緣置之何如判付啓受敎不敢違越事情有關敦俗渠父之無兄弟獨身果如所供則令配所地方道臣給暇過歲爲良如敎又啓目粘連擊錚官婢辰每勢不相敵兩兒竝命尤極驚慘不可以該道之已經勘配仍而置之分付道臣詳査啓聞後稟處何如判付啓尋常殺獄不可汎看觀渠供招豈或任他嚴飭道臣星火行査狀聞爲良如敎
정조 20년
丙辰十一月二十五日午時上御便殿來待諸臣入侍時行右承旨洪仁浩假注書尹命烈記事官金景煥記注官金良倜抄啓文臣金近淳李勉昇曺錫中柳遠嗚黃基天以次進伏訖上曰沈象奎入侍良倜承命出傳與檢校待敎沈象奎偕入進伏上命仁浩書策問題上曰來待文臣幾人乎仁浩曰五人矣上曰各書一件諸臣各書策問題訖仍命退諸臣以次退出
정조 20년
行都承旨李鼎揆坐左承旨未差行右承旨洪仁浩坐左副承旨申耆坐直右副承旨李勉兢坐同副承旨金啓洛坐直注書柳遠鳴病一員未差假注書尹命烈仕李毅采仕直事變假注書洪致榮仕
정조 20년
李勉兢啓曰合辭方張之時兩司無詣臺之員事甚未安除在外傳旨未下外呈告人員竝卽牌招何如傳曰允
정조 20년
傳于申耆曰諸承旨持公事入侍
정조 20년
備忘記柔院僉使許塾下直長弓一張長箭一部片箭一部筒兒一箇賜給
정조 20년
以大司諫金翰東司諫李顯默獻納韓致應正言沈達漢趙德潤掌令洪受浩牌不進罷職傳旨傳于李勉兢曰只推
정조 20년
李勉兢啓曰大司憲宋煥箕執義申禹相掌令李益恢持平金壽祖鄭宗魯在外掌令洪受浩牌招不進監察茶時之意敢啓傳曰知道
정조 20년
申耆啓曰京畿監司李冕膺依下敎來待矣傳曰入侍
정조 20년
以慶尙監司李泰永狀啓密陽府使金思義身死之代令該曹擇差催促下送事傳于金啓洛曰其代勿拘常格口傳各別擇差待下批使之當日辭朝
정조 20년
以密陽府使望筒傳于金啓洛曰以弊邑兼大邑催科之時不可一刻曠官道內補外郡守中尹魯東陞補其代道內蔭倅中口傳陞擬竝令除朝辭赴任事三懸鈴行會
정조 20년
以華城留守趙心泰狀啓日用面九戶所納舊還米還爲出給事判付內啓下備邊司爲旀爲其已納三包穀物之還推往來於氷程石角惠反爲弊卿其先爲從便充給事令政院回諭爲旀廣州府段自本府知委爲良如敎
정조 20년
洪仁浩以禮曹言啓曰今十一月二十三日冬至朝賀諸道所封箋文中南陽府使田義顯金浦郡守任聖說雲山郡守張夢說雖非應封官以別軍職封箋矣一體看審捧入之意敢啓傳曰知道
정조 20년
申耆以御營廳言啓曰本廳來十二月丁巳正月兩朔應立中部中司屬全羅右道二哨忠淸右道三哨合五哨軍兵五百十七名今已逢點整齊矣十二月初一日與左司軍兵替代立番後舊軍放送之意敢啓傳曰知道
정조 20년
申耆以御營廳言啓曰本廳來丁巳二月三月兩朔應立中部右司屬忠淸右道五哨軍兵正月二十五日京中逢點二月初一日與中司軍兵當爲替代立番而依定奪每哨以一百名磨鍊後其餘一百三十五名竝資保收布上送事本道監兵使處措辭知會之意敢啓傳曰知道
정조 20년
李勉兢以義禁府言啓曰保放罪人洪景厚還囚照律以入之意敢啓傳曰知道
정조 20년
李勉兢以刑曹言啓曰今番冬至祭享英陵造果不善檢飭當該典祀官洪樂淵推考年衰器具不逮之類無得塡差飭敎何如而當初差祭極爲駭然該堂今無可論該吏令攸司嚴加懲治後草記事命下矣依傳敎當該吏曹書吏尹昌文嚴杖一百後放送之意敢啓傳曰知道
정조 20년
刑曹啓目粘連殺獄罪人文彬伊更加各別嚴刑照法勘處之意分付道臣何如判付啓正犯之誰某姑無論同氣之推諉極可駭發遣曹郞問于大臣以獄理如何平允風化如何歸正收議以來卿等更具意見稟處爲良如敎
정조 20년
丙辰十一月二十六日辰時上御重熙堂諸承旨持公事入侍京畿監司入侍時左副承旨申耆右副承旨李勉兢假注書尹命烈李毅采記事官金景煥記注官金良倜待敎李存秀京畿監司李冕膺以次進伏訖上曰讀奏公事耆讀奏黃海兵使金思穆狀啓文城僉使李寅華到任事南兵使李壽鵬狀啓惠山僉使金聖和到任事勉兢讀奏忠淸監司林濟遠啓本罪人奴价老味黃澗縣到配事金春福靑山縣到配事命書判付訖上敎冕膺曰本道舊還何以爲之冕膺曰備局關子初無停退與舊還之區別而只有成冊擧行云云故京畿各邑二萬五千石分排之數臣則只認以停退與舊還混同入之矣上曰舊還云者年事雖登而還上之或有未盡捧者卽所謂舊還也停退云者歲或歉荒而當捧之還特爲不捧姑許停退者卽所謂停退也是故舊還則或入蕩減而停退則翌年當捧者也非但捧糴爲然身役軍布莫不皆然此所以先朝名臣碩輔皆云與其停退而仍未捧無寧蕩減而究實惠其所以體國家愛恤貧民之至意者豈不美哉且仍停云者昨年停退條今年又請停退者是謂仍停而年年仍停則雖至年久等是當年停退而其爲翌年當捧者自如也故本道甲寅條亦有仍停名目其爲當捧與當年條無異今年雖曰樂歲新舊官糴星火竝督則哀我窮民何以聊生乎冕膺曰歲非不登而捧糴之難誠如聖敎且多流亡絶戶尤爲至難矣上曰本道守令皆云今年果可捧二萬五千石乎冕膺曰目今各邑所捧之石數姑無滿百則二萬五千之充數似當限以歲前矣上曰本道糴政若拔甲寅條則自當盡爲舊還矣自今年列邑文書盡以舊還改錄其爲方便莫此若也卿意以爲何如冕膺曰聖敎至當矣誠如是也則畿內民情孰不鼓舞而歌詠乎上曰承旨之意何如耆勉兢曰伏承聖諭聖上恤民之至意臣等不勝欽仰矣上命勉兢書傳敎曰今年年事幸免歉荒催科之新舊竝督民將不知樂歲且況近日雪後寒重念及男女老弱之戴負匍匐之狀宛在目中睡而不敢求溫醒而不敢索裘曉因華留舊還之狀召問畿伯以捧糴之事何聞之晩也雖因文簿之襲謬雜糅舊還與停退無以區別守令不知頭緖小民尤何枝梧所謂各年停退條未捧之尙今以停退名色混載於糴案云者大違法式雖以最近甲寅條言之仍停與未捧亦爲相雜云目下方便抑有一計畿邑所在停退名色自今年一竝屬之舊還然後通融排比於廟堂劃下舊還當捧數事分付旣聞之後前此不能照檢之道伯難免其責而事屬旣往姑不處分此後一依諸道例勘簿一體分付又命書傳敎曰今番冬至祭享獻陵寧陵造果熟手令該曹施賞惟英陵造果不善檢飭當該典祀官洪樂淵推考年衰器具不逮之類無得塡差飭敎何如而當初差祭極爲駭然該堂今無可論該吏令攸司嚴加懲治後草記事分付上敎耆曰李英裕有病乎耆曰臣未能知矣冕膺曰向聞祭官亦不能進去云矣上曰實病乎冕膺曰然矣上又敎冕膺曰牛禁近則何如果能嚴飭各邑不犯禁令乎冕膺曰申明朝令何敢泛忽而至於守令之有老親者恐亦不能無闊狹矣上曰歲色垂暮牛禁之方卿須預爲思量毋若昨年之煩擾可也冕膺曰臣竊以爲歲除前期十餘日設禁則似好矣耆起伏奏曰承旨落點臣等至今不能詳知不勝惶恐矣上曰初不下點矣上敎耆等曰風遮與三山巾旣非古制嚴加禁令至若冷武輩不能造着耳掩出入之際或着涼揮項者不可一向禁斷矣耆等曰涼揮項何可禁之乎上曰近來日記連爲修整造冊乎耆曰然矣仍命退諸臣以次退出
정조 20년
行都承旨李鼎揆坐行左承旨洪仁浩坐右承旨申耆坐左副承旨李勉兢坐右副承旨李肇源坐直同副承旨金啓洛坐直注書柳遠嗚病一員未差假注書尹命烈仕李毅采仕直事變假注書洪致榮仕
정조 20년
李肇源啓曰大司憲宋煥箕執義申禹相掌令李益恢持平金壽祖鄭宗魯在外掌令洪受浩牌招啓辭未下監察茶時之意敢啓傳曰知道
정조 20년
傳于李勉兢曰取考數遞案梁山亦是十年八遞之邑昨日傳敎勿爲頒布梁山之代又以十年七遞之邑倅首擬右相在銓長時修啓數遞案力請久任之意果安在哉昨日傳敎自覺疎漏而吏判之亦不留意可歎使之知此意密陽望筒更爲擬入都政不遠令吏判謄置此案入於此案之數遞者今都政雖於不爲數遞之邑其倅未準朔則切勿啓請雖於已準朔之類該邑如在數遞秩亦勿移擬事分付
정조 20년
吏曹口傳政事以李義綱爲密陽府使
정조 20년
傳于李勉兢曰經書懸吐有考準事時仕中治經文臣渠輩本有名稱者限十餘人從渠輩之論抄擇草記而前銜中有雄經之稱而有名於自中者亦爲採探草記吏判旣兼泮堂治經居齋於太學四學幼學中亦有名稱者限十人草記事分付
정조 20년
申耆啓曰因兵曹啓目厚州僉使兵符令政院造送事允下矣兵符今旣新造該鎭僉使所佩右一隻監管及所管兵營所上左二隻定禁軍下送依例分上事咸鏡監司處下諭何如傳曰與昨日判下於禮曹啓目印信事無異矣姑無軍兵之團束則發兵之符用於虎豹麋鹿之群乎及今下送可謂太早計兵曹啓目勿施稱州稱鎭間要之其號則當爲厚州旣造之左右隻姑爲封呈密匣中待軍制編伍卽爲狀聞事令廟堂分付道帥臣可也
정조 20년
以大司成李晩秀再度呈辭傳于李鼎揆曰陞試多積滯諸生之臨歲當寒逐日赴試之弊尤爲可憫有難遲待其出仕許遞前望單子入之待下批牌招察任
정조 20년
大司成前望單子入之南公轍落點
정조 20년
以大司成南公轍牌不進罷職傳旨傳于李肇源曰只推待開門更爲牌招
정조 20년
李肇源啓曰依下敎守令數遞案自廟堂更爲修正入啓仍以嚴飭銓曹申明久任之規事傳于右議政尹耆東處矣以爲堂上守令之三十朔堂下守令之六十朔瓜限自是不易之典三十朔窠之二十朔後遷轉六十朔窠之三十朔後遷轉又是銓格之不敢違越者至於數遞之邑得聲績茂著之人則準瓜前使不得移遷待準瓜別加陞用仍伏念相換守令之通計前仕實爲數遞之梯此則依初拜禮計朔恐合事宜云矣敢啓傳曰知道竝依大臣言爲之西銓之營將虞候遷轉其弊又甚亦當一體嚴飭至於今冬都政則朝筵旣有未盡限者俾勿遷轉之命善治人待準瓜別加陞用事自其後依此爲之欲爲一番嚴飭而未果因此當下敎矣諸道守令數遞邑不堪任及可合相換於閑邑者條列狀聞事成命已過周歲錦伯柳焵東伯李秉鼎外尙無一人擧而行之推諉時月荏苒至今身居旬宣承流之地者其避事而姑息如此何責守令之奉法萬萬駭然兼以大處方伯因循遞來之平安前監司金載瓚咸鏡前監司趙宗鉉竝施不敍之典海西亦然前監司徐邁修有難區別一體捧傳旨如畿伯之數遞處宜在勿論之科而其餘湖南嶺南道臣之在時任者姑未知其間料量之如何爲先令廟堂拔例嚴加關飭使之不多日內依朝令論理狀聞此外諸道各令在任道臣勿踰回啓定限日子狀聞事分付
정조 20년
傳于李勉兢曰大司成疏批已下牌招陞試使之明日設行
정조 20년
李肇源以義禁府言啓曰副司果宋啓榦金直淳等令該府拿問處之事傳旨啓下矣宋啓榦時在忠淸道懷德地金直淳時在京畿驪州地云卽爲發遣府羅將拿來何如傳曰允
정조 20년
以宋啓榦金直淳囚單子傳于李肇源曰別岐收用旣無指的名登抄選之人爲長史從史之職而亦有禁推者況渠輩職名軍銜也召命念舊也則非山林而言病駭然又況山林之所不爲於似此職名者乎紀綱所在不可無飭而就囚足矣何必對吏兩人卽放
정조 20년
兵曹啓目巡將成德雨魚用謙徐美修李相璜吳泰賢李翼晋李東稷成種仁金熙朝等加抄何如判付啓依允爲旀何去而今始抄啓乎此後段文臣巡將不必與武臣同抄隨卽加抄爲良如敎
정조 20년
李勉兢以刑曹言啓曰崇陵贊者柳相文拿處傳旨聞其事實非渠罪分揀陵屬令該曹照律科治事命下矣取考律文則大明律制書有違條有曰凡奉制書有所施行而違者杖一百書員高云成金錫圭依此律各決杖一百吏曹書吏金錫圭依下敎亦以制書有違律決杖一百之意敢啓傳曰知道
정조 20년
大司成南公轍疏曰伏以臣庸闇無似百無一取而猥蒙我聖上庇覆拔擢之恩前後踐歷罔非華顯臣非不知踰分之職在所當辭而笑罵從他趨走爲恭者自以荷匪常之渥不敢以例讓飾辭效人去就臣之本心自來如此乃於千萬意外伏奉國子除命召牌屢臨飭敎踵下臣不勝惶隕迫隘之至臣於是職名雖宿趼而試且蔑效望旣不叶義在必辭古者師儒之責尙矣毋論半年課試瑕疣莫掩一日守官譴責相隨似此憒劣之狀人雖不言臣實自愧況於昨年抄啓文臣姜浚欽對策以國子新式之後人望不厭有所備陳其言可謂切中時弊而反思自求有若專指臣身者然抄啓論列無異臺閣對策書呈殆同章疏臣何可自同無故揚揚冒出復玷賢關之席而自取無忌憚之罪哉噫世敎日渝而士習不率雖使古之碩德名儒當此任而居此職猶且逡巡而却顧如臣眇末旣速人言豈合冒據重貽譏議顧今歲色垂暮陞試積滯有非一日瘝曠之時玆敢隨牌詣闕仰暴衷懇伏乞聖慈俯垂憐察亟遞臣職仍治臣逋慢之罪使朝綱肅而私分安焉臣無任云云省疏具悉爾其勿辭從速察職
정조 20년
丙辰十一月二十七日辰時上御便殿都承旨入侍時行都承旨李鼎揆假注書尹命烈記事官金景煥記注官金良倜以次進伏訖上命書傳敎曰前望中無故者只是此人向來情勢前泮長旣出之後可謂無鞹之毫大司成南公轍只推更爲牌招仍敎曰大司成牌去來催捉可也仍命退諸臣以次退出
정조 20년
行都承旨李鼎揆坐行左承旨洪仁浩坐右承旨申耆坐左副承旨李勉兢坐右副承旨李肇源坐直同副承旨金啓洛坐直注書柳遠鳴病一員未差假注書尹命烈仕直李毅采仕事變假注書洪致榮仕
정조 20년
以抄啓文臣親試申絢柳台佐二下試券傳于李鼎揆曰經旨之如是善對不有宿工那能到此曾聞輪誦經書作爲課業果叶所知且其每文各體典雅謹嚴不溺於鄙俚之俗臼抄啓文臣申絢貂皮額掩一部賜給發揮未發已發之性奇哉奇哉始信嶠南學子之實地着力抄啓文臣柳台佐鼠皮耳掩一部賜給
정조 20년
傳于李勉兢曰疑心條對更等文臣爲先推考以此書下問目使之條對後依例修啓目以入事令內閣知悉
정조 20년
傳于李鼎揆曰飭敎之下御覽官案已遞之人名籤不爲釐改當該吏曹堂上推考該吏令攸司科治
정조 20년
以全羅監司徐鼎修狀啓興德縣監任希默身死其代各別擇差從速下送事傳于李鼎揆曰該邑素稱弊邑邑倅數遞爲其釐弊拔例差送矣其代又不可不各別極擇令該曹口傳以可堪蔭官差送而猶不若熟諳道內物情者待下批仍爲相換給馬下送
정조 20년
以全羅監司徐鼎修狀啓潭陽府民家燒燼事傳于李鼎揆曰當寒失所極爲矜悶嚴飭邑宰斯速結構其中小殘戶有身役則勿徵有還上則停退燒死人如有還上蕩減事回諭
정조 20년
以全羅監司徐鼎修狀啓異國船漂流根因待其報來隨續登聞計料事判付內啓下備邊司爲旀當寒留連主客俱難嚴飭譯學星火問情旱路木道間不待狀啓回下令道臣卽爲從願施行爲有矣厚給衣袴優助糧饌俾知慰撫之意事三懸鈴行會爲良如敎
정조 20년
義禁府啓目文城前僉使趙永權原情云云問目內辭緣泛稱遲晩刑推得情何如判付啓日寒如此考律勘放後草記爲良如敎
정조 20년
李肇源以義禁府言啓曰時囚罪人趙永權原情公事判付內日寒如此考律勘放後草記事命下矣趙永權黃海兵使金思穆狀啓內客舍失火已是不飭之罪殿牌移奉何等重大之事而二百餘里之地始於過六日後報來者尤極稽忽爲先罷黜其罪狀令攸司稟處罪取考律文則大明律不應爲條有曰凡不應得爲而爲之事理重者杖八十公事應行稽程條有曰凡公事輒稽留者一日笞二十每三日加一等罪止笞五十名例有曰二罪俱發以重者論大典通編推斷條有曰犯私罪杖八十奪告身三等犯枉法受贓外笞杖竝收贖矣趙永權從重論杖八十收贖奪告身三等放送何如傳曰允如有功減等可也
정조 20년
李肇源以義禁府言啓曰趙永權杖八十收贖奪告身三等放送草記批旨內如有功減等可也事命下矣趙永權無功云矣敢啓傳曰知道
정조 20년
申耆以訓鍊都監言啓曰本局哨官李憲植在喪代加設哨官尹彦邦陞實之意敢啓傳曰知道
정조 20년
大司憲宋煥箕疏曰伏以臣猥以萬萬無似之賤品虛帶萬萬匪據之職名者今幾月矣一日虛帶則有一日冒濫之罪二日虛帶則有二日冒濫之罪而一番丐免便同循例更陳血懇瀆擾是懼遂致許久因仍若固有之臣之罪誠大矣伏況前疏批諭尤非愚臣所敢承當臣於是極知其盜竊虛名上欺君父益無所逃罪矣區區微分慙愧欲死而冞切惶駴不知措躬之所也噫臣本以世祿之裔幸逢聖明之世苟有一藝一能可以備數於百執事之間則前後恩命之下何敢一向逋慢不思所以粗效涓埃少答隆眷之道而顧以至庸極陋不自量度猥膺不敢當之命則是無異僬僥之扛九鼎而必見其摧壓顚踣耳其爲玷名器而累淸朝當如何哉此臣所以寧被違傲之誅而終未敢冒昧趨承者也今玆法府之長是何等責任而緣一賤微之臣便作虛設之窠有名無實莫此爲甚臣固不足言而在朝家綜核之政恐不宜如是也抑臣竊有所不勝愧恨者向於泮儒之有所書問也臣罔念身未出言先出之戒率易容喙辭未別白以致草莽微末之名迭入於儒疏與所懷之中卽此一事臣之顓妄蔑識無一可取之狀益何逃於明鑑之下乎伏乞殿下俯垂諒察亟遞臣所帶之職竝與兼任而鐫改之以安賤分千萬幸甚臣無任云云答曰省疏具悉間因承宣言知卿必手寫疏本每對心畫無異面談且況從享禮擧斯文增光如卿等者翩然彙征此其時也卿須卽起登途賁有鳳儀鴻漸之美